钦定古今图书集成/方舆汇编/职方典/第1238卷 > 《宾阳石记》刘文箕
## 钦定古今图书集成/方舆汇编/职方典/第1238卷 > 《宾阳石记》刘文箕

宾阳者何？法相洞前之奇石也。题为宾阳者何？郡侯
蒋公览胜畅怀，而锡之以嘉名也。记之者何？郡博汪
君志景纪事，门人寿诸梓，以传奇于不朽也。箕读而
叹曰：“美哉粼粼乎！一经高人品题，则石以人重矣。”夫
石在天壤间，块然物尔。然人心灵于万类，而精神可
以贯通，是故以讲经则点头，以琢磨则成器，以戛击
则磬以辨音，以镌刻则碑以垂远。《诗》曰：“他山之石，可
以攻玉。”奚可以块然目之哉？盖必有奇特之象，而后
可加奇特之名，有非常之人，而后可遇非常之景，神
妙存乎其间矣。昔者海边有越王石，尝隐云雾中，人
所罕睹，惟清廉守乃能见之。南北朝虞士恭为晋安
太守，往观焉，清彻无所蔽。夫虞佐宋朝，其详不可考，
即其见石之验，非清廉而能若是乎？侯莅郡以来，政
通人和，百废具举，廉隅以饬躬，凝静以镇物，砥柱中
流，以砺名节，保障奇勋，巳凿凿乎颂之口碑矣。若云
根之屹于法相者，不知其几，自古迄今，游人又不知
其几，孰从而知之？亦孰从而名之也？侯一日公馀见
斯石而奇焉，奇而题“以《宾阳》焉。”汪君以所志三者尽
宾阳之说，以侯为欧阳太守，而以王右军拟同游之
贤，其议精矣。斯石也，拔诸丛棘之中而表章之，以示
于人，以光史册，可与都梁和合，二石并传。譬诸孙阳，
然后识此天驷。高山流水之韵，惟知音者克审之。侯
之清廉，远迈于虞，今之宾阳，即古之越石矣。人奇其
石，石遇乎人，岂非千载一时也耶？侯雅操坚持，至诚
可贯，行当为国家柱石，勒绩鼎彝，以垂久远，而昭示
于无穷，是则于今日验之，予何幸躬逢其盛。